Jüri Kaver

Haridus ja teenistus

Jüri Kaver on õppinud Tartu Ülikoolis politoloogiat ning omandanud humanitaarteaduse bakalaureuse kraadi ajaloo erialal. Jüri Kaveri lõputöö teemaks Tartu Ülikoolis oli "Taivani iseseisvumise küsimus 20.-21. sajandil". Taiwani iseseisvuse toetamine on olnud Jüri Kaveri püüdluseks ka hiljem, 2009. aastal loodi Jüri Kaveri algatusel Võru linnavolikogus Taiwani sõprusgrupp.
On olnud Tallinna linnapea Jüri Mõisa nõunik, Eesti Liikluskindlustuse Fondi nõukogu liige ning AS-i Võru Vesi nõukogu liige ja juht.
Jüri Kaver kuulub Kindral Johan Laidoneri Seltsi ja Eesti Reservohvitseride Kogusse. Ta sai 2004. aasta novembris lipniku auastme. Ta on pälvinud 2006. aastal Kaitseväe eriteenete risti.

Tegevus poliitikas

Kaver kandideeris 1999. aasta Riigikogu valimistel Isamaaliidu nimekirjas Võru, Valga ja Põlva maakonna valimisringkonnas ning sai 345 häält, kuulus asendusliikmena IX Riigikogusse. Kandideeris 2003. aasta Riigikogu valimistel samuti Isamaaliidu nimekirjas ja kogus 446 häält, kuid valituks ei osutunud.
1999. aastal kuulus Kaver Mart Laari saatjaskonda, kui too Võrumaa-visiidi ajal tulistas Meegomäe lahingukoolis Edgar Savisaare pildi pihta (pildiskandaal). Kui Keskerakonna ajaleht Kesknädal juhtumi 7. veebruaril 2001 avalikustas, oli Kaver üks neist, kes toimunut algselt eitasid.
2002. aastal sõitis 1,56-promillises joobes Kaver Kose alevikus teelt välja ja paiskus autoga üle katuse .
2005. aastal sai Kaver riigikohtu vaidlusega tagasi juhtimisõiguse, mis tal 2 aastaks peatati seoses korduva kihutamisega. 
Aprillis 2004 siirdus endine Isamaaliidu Võru piirkonna aseesimees Jüri Kaver Reformierakonda. Isamaaliidust lahkus koos Kaveriga ka ettevõtja Meelis Munski. Jüri Kaver on Eesti Reformierakonna volikogu liige.
J. Kaver oli alates 2010. aasta märtsist Võru abilinnapea, kureerides sotsiaalvaldkonda. Võru Linnapeaks valiti Jüri Kaver 2011. aasta 21. aprillil. Võru linna arengus tähistab Jüri Kaveri võimuperioodi Katariina allee korrastamise lõpuleviimine, Tamula ranna-ala arendamine ning mitme linnatänava remont. Samas esines ka skandaale – 2012. aastal käis linnapea Kaver koos AS Võru Vesi juhi Sairos Hõraku ja juhatuse esimehe Henni Nassariga Hongkongis messil "Asia EXPO 2012". Väidetavalt tasus ainsana oma reisikulud ise Henni Nassar.
Pärast 2013. aasta kohalike omavalitsuste valimisi toetas uus linnavolikogu sotsiaaldemokraatliku erakonna linnapeakandidaati Anti Allast.
Jüri Kaver kandideeris 2015. aasta valimistel Reformierakonna nimekirjas valimisringkonnas nr 11 (Võru, Valga ja Põlvamaa) riigikokku, kuid ei osutunud valituks.
20. aprillil 2016 tabati Jüri Kaver Võru linnas joobnuna autoroolist. Algselt indikaatorvahendisse puhumisest keeldunud Kaveril tuvastas ekspertiis hiljem üle 1-promillise joobe, mis jäi alla kriminaalse joobe (1,5 promilli).
2017. aasta kohaliku omavalitsuse volikogu valimistel kandideeris Jüri Kaver Võru linnas valimisliidu Võroke esinumbrina, 98 häält saanud Kaver valituks ei osutunud.

Tegevus ettevõtluses

Aastatel 2004–2010 oli Jüri Kaver seotud AS-iga Võru Vesi, kuuludes ettevõtte nõukogu ja juhatuse liikmena firma juhtkonda. Jüri Kaver oli AS-i Võru Vesi juht perioodil, mil Võru linnavalitsus, Antsla Vallavalitsus ja AS Võru Vesi sõlmisid Aktsionäride lepingu ning osaleti "Emajõe ja Võhandu jõe valgala veemajandusprojektis". Rahastamisotsuse kohaselt oli Võru alamprojekti planeeritud kulude suurus 9,91 mln eurot, sh Euroopa Liidu Ühtekuuluvusfondist kaetavad kulud 8,43 mln eurot.
2014. aastal asutas Jüri Kaver koostöös Arved Breidaksiga veebiuudiste portaali Lounaeestlane.ee. Portaali käigushoidmiseks on asutatud osaühing Breidaks ja Kaver Meedia.

Isiklik elu

Jüri Kaver on abielus, tal on poeg ja tütar.